打魚網歎
作者：張侃
朝代：宋

paragraphs: 山川信美何處無，只許漁翁把茅居。
四時風月俱占斷，詩人琢句空長吁。
漁翁平生家累重，得魚入市日曈矓。
裹鹽糴米了晨炊，依舊尋魚波洶湧。
山川雖好儂不知，只知取利他何爲。
羣居出巧結新網，名以攔江縱所施。
鯉魴未免僅出入，切勿因香戀微濕。
破壞好景是漁翁，不用健羨琢句工。
聖人設險今重險，取與不取戒以漸。